**Έρευνα σχετικά με την εξοικείωση των μαθητών με τη χρήση της νέας τεχνολογίας , το διαδίκτυο και τα μέσα κοινωνικής δικτύωσης**.

Ανδρέας Ν. Ζεργιώτης, M.Sc., Ph.D. Σχολικής Ψυχολογίας, Σχολικός Σύμβουλος 49ης Περιφέρειας Δημοτικής Εκπαίδευσης Αττικής, [**www.49**](http://www.49)**epa.weebly.com ,** Ν. Παπαδρακάκης,, Διευθυντής του 1ου Δημοτικού Σχολείου Εκπαιδευτικής Αναγέννησης & Α. Βασιλείου, Διευθύντρια του 2ου Δημοτικού Σχολείου Εκπαιδευτικής Αναγέννησης.

Στην εποχή μας οι νέες τεχνολογίες δίνουν τεράστιες δυνατότητες στην ανθρώπινη επικοινωνία και ανοίγουν νέους ορίζοντες σε όλα τα επίπεδα της σύγχρονης ζωής και της καθημερινότητας των ανθρώπων. Η αλόγιστη όμως χρήση τους προκαλεί συχνά εθισμό, ιδιαίτερα στους νέους και στους ανήλικους χρήστες. Η χρήση του κινητού τηλεφώνου και του διαδικτύου από μη ενημερωμένους και κατάλληλα προετοιμασμένους χρήστες, προκαλεί ήδη χιλιάδες σημαντικά προβλήματα στην επικοινωνία και διαταράσσει τις διαπροσωπικές σχέσεις. Μέσα από την ασύγχρονη και απρόσωπη πολλές φορές αυτή επικοινωνία, η ανθρώπινη κοινωνική συμπεριφορά αλλάζει και αποκτά νέες διαστάσεις. Οι λειτουργίες της επαναπροσδιορίζονται μέσα από τη χρήση του internet και των μέσων κοινωνικής δικτύωσης (social media, facebook κλπ.). Η καταιγίδα αυτή των εξελίξεων στις νέες τεχνολογίες αλλά και στις νέες δυνατότητες επικοινωνίας που αυτές προσφέρουν, είναι δύσκολο να αφομοιωθεί λειτουργικά από το σύνολο των χρηστών και δημιουργεί ήδη ζητήματα δεοντολογίας σε σχέση με την ορθολογική χρήση και τη σωστή αξιοποίησή τους. Τα νέα παιδιά, ακόμα και αυτά που φοιτούν στις πρώτες τάξεις του Δημοτικού, έρχονται σήμερα σε επαφή με τις τεχνολογίες αυτές και ανάλογα με το βαθμό εξοικείωσης των οικείων τους και των οικογενειών τους αποκτούν πολύ ενωρίς στη ζωή τους πρόσβαση στη χρήση τους. Ωστόσο, όσο κι αν η ζωή μας κυριαρχείται σήμερα από τα κινητά τηλέφωνα, τα tablet και τους ηλεκτρονικούς υπολογιστές, γεγονός παραμένει ότι δεν έχουμε ακόμα διαμορφώσει ως οικογένειες, ως εκπαιδευτικό σύστημα αλλά και ως κοινωνία γενικότερα, μια κοινή στάση απέναντι στον τρόπο διαπαιδαγώγησης των παιδιών σε σχέση με τη θέσπιση κανόνων και τον καθορισμό των επιτρεπόμενων ορίων σχετικά με την ορθολογική χρήση τους. Το cyber bullying είναι σήμερα μόνο μια από τις μορφές κακής χρήσης της νέας τεχνολογίας, που μέσα από το διαδίκτυο έχει τη δυνατότητα να διασπείρει, να εξαπλώνει και να διαδίδει αρνητικά σχόλια και φήμες ακόμα και μεταξύ μαθητών Δημοτικού, με ανυπολόγιστες συνέπειες για τις διαμαθητικές σχέσεις και την ψυχική υγεία πολλών εξ αυτών. Η έρευνά μας αυτή αναφέρεται στη διερεύνηση των στάσεων και των αντιλήψεων καθώς και την καταγραφή των συνηθειών (habits) των γονέων, των μαθητών και των εκπαιδευτικών σε σχέση με τη χρήση του κινητού τηλεφώνου, του tablet και του ηλεκτρονικού υπολογιστή. Διενεργήθηκε στο 1ο & 2ο Δημοτικό Σχολείο Εκπαιδευτικής Αναγέννησης, στο πλαίσιο της 49ης Περιφέρειας Δημοτικής Εκπαίδευσης Αττικής. Θα παρουσιαστούν τα ερωτηματολόγια της έρευνας καθώς και τα πρώτα αποτελέσματα από τη χορήγησή τους.